Návrh VZN vyvesený na úradnej tabuli v  obci Valaliky a webovom sídle obce dňa: 31.05.2021

VZN schválené obecným zastupiteľstvom dňa: 16.06.2021

VZN vyvesené na úradnej tabuli a  webovom sídle obce Valaliky dňa: 17.06.2021

VZN nadobúda účinnosť dňa: 01.07.2021

Obec Valaliky podľa §6 ods. 1 zákona č. 369/1990 Zb. o obecnom zriadení v znení neskorších predpisov a podľa §36 zákona č. 582/2004 Z. z. o o miestnych daniach a miestnom poplatku za komunálne odpady a drobné stavebné odpady v znení neskorších predpisov vydáva

**Všeobecne záväzné nariadenie č. 4/2021**

**o miestnej dani za osobitné spôsoby užívania verejného priestranstva**

**Článok 1**

**Úvodné ustanovenia**

1. Účelom tohto nariadenia je zavedenie miestnej dane za osobitné spôsoby užívania verejného priestranstva, a to za trvalé parkovanie dlhodobo stojacich vozidiel na verejných priestranstvách.
2. Verejným priestranstvom pre účely tohto nariadenia sú pozemky vo vlastníctve obce, ktoré slúžia na verejné účely a sú verejne prístupné alebo ich možno obvyklým spôsobom užívať. Sú to najmä miestne komunikácie – ulice, parkoviská, chodníky, parky, verejná zeleň, korytá a nábrežia vodného toku a pod.

**Článok 2**

**Daň za osobitné užívanie verejného priestranstva – trvalé parkovanie dlhodobo stojacich vozidiel**

1. Predmetom dane je trvalé parkovanie dlhodobo stojacich vozidiel na verejných priestranstvách v zmysle Článku 1 bodu 2 tohto nariadenia.
2. Trvalým parkovaním sa rozumie parkovanie vozidiel na verejných priestranstvách, ktoré nie sú na tento účel vyhradené zvislým alebo vodorovným dopravným značením.
3. Dlhodobo stojacim vozidlom je:

a) vozidlo vo vlastníctve alebo užívaní fyzickej osoby, fyzickej osoby – podnikateľa alebo právnickej osoby, ktoré parkuje na verejnom priestranstve súvisle na tom istom mieste alebo iným spôsobom zaberá verejné priestranstvo na dobu dlhšiu ako 60 za sebou nasledujúcich dní,

b) vozidlo vo vlastníctve alebo užívaní fyzickej osoby, fyzickej osoby – podnikateľa alebo právnickej osoby, ktoré parkuje na verejnom priestranstve súvisle na tom istom mieste alebo iným spôsobom zaberá verejné priestranstvo na dobu dlhšiu ako 60 za sebou nasledujúcich dní a súčasne ide o vozidlo bez evidenčného čísla alebo o vozidlo trvale ako aj dočasne vyradené z evidencie vozidiel.

1. Daňovníkom fyzická osoba, fyzická osoba – podnikateľ alebo právnická osoba, ktorá je vlastníkom alebo užívateľom dlhodobo stojaceho vozidla.

**Článok 3**

**Sadzby dane**

1. Sadzba dane za trvalé parkovanie dlhodobo stojacich vozidiel podľa Článku 2 bodu 3a) tohto nariadenia je 1,20 € za každý aj začatý m2 a každý aj začatý deň.
2. Sadzba dane za trvalé parkovanie dlhodobo stojacich vozidiel podľa Článku 2 bodu 3b) tohto nariadenia je 1,80 € za každý aj začatý m2 a každý aj začatý deň.

**Článok 4**

**Náležitosti oznamovacej povinnosti**

1. V prípade užívania verejného priestranstva podľa Článku 2 bodu 3a) a 3b) tohto nariadenia je daňovník povinný v oznámení uviesť:

a) fyzická osoba (nepodnikateľ) – meno, priezvisko, titul, adresu trvalého pobytu, adresu prechodného pobytu, ak sa nezdržiava v mieste trvalého pobytu, rodné číslo, resp. dátum narodenia (ak ide o fyzickú osobu, ktorá nemá trvalý pobyt na území SR), kontaktné údaje, a to s vymedzením miesta osobitného spôsobu užívania verejného priestranstva. Vymedzeným miestom je miesto uvedené ulicou, popisným číslom objektu najbližšie identifikujúce miesto užívania, účel a rozsah užívania v m2, dobu užívania, označenie továrenskej značky vozidla, jeho typ, farbu, evidenčné číslo vozidla (ak ho má vozidlo pridelené), VIN číslo motorového vozidla, osvedčenie o evidencii vozidla, ako aj náčrt lokalizácie osobitného užívania verejného priestranstva (situačný plán).

1. Právnická osoba, fyzická osoba – podnikateľ – obchodné meno a názov, IČO, DIČ, sídlo a miesto podnikania a kontaktné údaje, údaje o štatutárnom zástupcovi alebo zástupcovi na doručovanie písomností v rozsahu meno, priezvisko, adresu trvalého pobytu a kontaktné údaje, a to s vymedzením miesta osobitného spôsobu užívania verejného priestranstva. Vymedzeným miestom je miesto uvedené ulicou, popisným číslom objektu najbližšie identifikujúce miesto užívania, účel a rozsah užívania v m2, dobu užívania, označenie továrenskej značky vozidla, jeho typ, farbu, evidenčné číslo vozidla (ak ho má vozidlo pridelené), VIN číslo motorového vozidla, osvedčenie o evidencii vozidla, ako aj náčrt lokalizácie osobitného užívania verejného priestranstva (situačný plán).

**Článok 5**

**Záverečné ustanovenia**

1. Toto VZN č. 4/2021 schválilo Obecné zastupiteľstvo Valaliky uznesením č. 44/2021 dňa 16.06.2021 a nadobúda účinnosť 15-tym dňom od jeho zverejnenia na webovom sídle obce a úradnej tabuli obce.

Vo Valalikoch dňa 17.06.2021

Ing. Štefan Petrík

starosta obce